**Asfaltointitöiden pienurakan malliasiakirjojen 2023 käyttö**

PANK Ry:n hankintatoimikunta on päivittänyt asfaltointitöiden pienurakan malliasiakirjat vuonna 2023. Asiakirjat on tarkoitettu ensisijaisesti kuntien käyttöön. Malliasiakirjat soveltuvat alle EU-kynnysarvon alittaviin hankintoihin. Asiakirjat ovat saatavilla PANK ry:n kotisivuilta [www.pank.fi](http://www.pank.fi).

Tilaajan tulee täydentää urakkakohtaisia malliasiakirjoja urakan tiedoilla. Malliasiakirjojen täydennettävät kohdat on esitetty punaisella fontilla ja (täyttämisen jälkeen poistettavat) ohjeet sinisellä fontilla. Tarjouspyynnön yhteydessä tarjoajille tulee toimittaa sekä urakkakohtaiset asiakirjat että vakioasiakirjat.

Urakkakohtaisia asiakirjoja ovat:

* tarjouspyyntö/hankintailmoitus \*)
* urakkasopimusluonnos,
* turvallisuusasiakirja sekä
* tarjouslomake \*\*)

Vakioasiakirjat, (joita välttämättä ei tarvitse päivittää) ovat:

* urakkaohjelma,
* turvallisuussäännöt ja menettelyohjeet,
* yleinen työselostus ja määrämittausohje sekä
* arvonmuutosperusteet

**\*) Tarjouspyyntö/hankintailmoitus**

Urakan hankintailmoitus (tarjouspyyntö) tehdään yleensä suoraan sähköiseen järjestelmään Cloudiaan tai vastaavaan. Järjestelmiä on erilaisia. Tilaajan on tutustuttava huolellisesti käyttämäänsä sähköiseen järjestelmään ja sen tarjouspyynnön (hankintailmoituksen) asiakirjapohjaan ennen tarjouspyynnön lähettämistä. Käyttäessäsi hankintaan PANK Ry:n asfaltointitöiden pienurakan malliasiakirjoja muista tarkastaa, että käyttämässäsi (sähköisessä) tarjouspyyntöpohjassa, on mainittu/ohjeistettu seuraavat asiat:

* vertailuhinnan siirto tarjouslomakkeelta (Excel)
* hankintasopimuksen perusteena on hinta
* osallistumisen vaatimukset ovat tarkoituksenmukaiset urakan kokoon nähden
* vastaavan työnjohtajan koulutukselle ja kokemukselle on asetettu pätevyysvaatimus
* sopimusajan jatkosta optiolla on kerrottu, jos se halutaan ottaa mukaan (kohdassa lisähankintamahdollisuus)

**\*\*) Tarjouslomakkeen** asiakirjapohjaan on esitäytetty erilaisia työmenetelmiä ja työlajeja, joita kuntien ja kaupunkien asfaltointitöiden urakoissa tyypillisesti käytetään. Tilaajan tulee muokata lomake kyseiseen urakkaan sopivaksi ja poistaa tai lisätä työlajeja tarpeen mukaan. Tapauskohtaisesti on syytä harkita, kannattaako hyvin pienelle työmäärälle pyytää tarjoushinta tarjouslomakkeella vai olisiko sen teettäminen lisätyönä kokonaisuuden kannalta järkevämpää.

Tarjouslomakkeelle on tuotu ohjeistusta päällysteen ja siinä käytettävän kiviaineksen laatuvaatimusten asettamiseen Excelin muistiinpanotoimintoa hyödyntäen.